Віктар Дзмітрыевіч Смольскі

**Віктар Дзмітрыевіч Смольскі** () — савецкі і беларускі музыка, мультыінструменталіст, кампазітар, прадзюсар. Гітарыст сусветна вядомых метал-гуртоў «Almanac», «Rage», «Mind Odyssey» і «Lingua Mortis Orchestra». Педагог, аўтар адной з самых паспяховых нямецкіх праграм гітарнага навучання — DVD «Школа метала» (). Член журы міжнародных музычных конкурсаў. Пастаянны прадстаўнік прэстыжных кампаній музычнай індустрыі, такіх як «Yamaha», ENGL, «Shure», «Cordial», «Thomastik-Infeld» і інш.

## Біяграфія 
Нарадзіўся ў сям’і знакамітага беларускага кампазітара і прафесара Дзмітрыя Браніслававіча Смольскага 1 лютага 1969 года ў горадзе Мінску (Беларусь). У 6 гадоў пачаў вучыцца гульні на віяланчэлі і фартэпіяна, у 11 гадоў узяў у рукі гітару. Ва ўзросце 14 гадоў граў з папулярным у Савецкім Саюзе беларускім гуртом ПЕСНЯРЫ. Смольскі атрымаў акадэмічную музычную адукацыю, вывучаў джазавую і рок-гітару.

У 1998 годзе Віктар Смольскі заснаваў гурт ІНСПЕКТАР. З 1989 па 1993 гг ІНСПЕКТАР выступілі з вялікай колькасцю канцэртаў у Еўропе і выпусцілі свой кампакт-дыск *Russian Prayer («Руская малітва»)* (Aris / Ariola).

У 1993 годзе Віктар Смольскі застаецца ў Германіі, пачынае працаваць як студыйны музыка і выпускае свой першы сольны альбом *Destiny («Лёс»)*.

У 1995 годзе Віктар Смольскі далучыўся да берлінскага прог-метал гурта MIND ODYSSEY, які за кароткі час становіцца вельмі паспяховым. Былі сыграны Еўрапейскія туры сумесна з VICIOUS RUMORS і SAVATAGE. Відэакліпы гурта рэгулярна трансляваліся па заходніх TV-каналах MTV і VIVA. На найбольш паспяховых альбомах MIND ODYSSEY *Nailed To The Shade* і *Signs* большасць песень былі напісаны Віктарам Смольскім. Ён запісаў партыі гітары, сітара і клавішных. Таксама пад час працы над гэтымі двума альбомамі Віктар запрасіў да ўдзелу Беларускі Сімфанічны Аркестр.

Разам з бацькам, кампазітарам Дзмітрыем Браніслававічам Смольскім, Віктар напісаў сімфонію для электрагітары і аркестра, якую прадставілі ў канцэртным варыянце ў Еўропе.

У чэрвені 1999 года Віктар Смольскі стаў новым гітарыстам вядомага нямецкага пауэр-метал гурта RAGE. У такім складзе яны ўпершыню выступілі на нямецкім музычным фестывалі Wacken Open Air. Пасля гэтага RAGE адправіліся ў тур па Еўропе і Расіі.

У пачатку 2000 года Віктар Смольскі напісаў і выпусціў свой другі сольны альбом, які быў запісаны ў супрацоўніцтве з Беларускім аркестрам і калегамі з RAGE. Альбом *The Heretic* уяўляе сабой ідэальнае спалучэнне класікі і металу з натхняльнымі гітарнымі сола і гістарычнымі тлумачэннямі на трох мовах.

Наступны сольны альбом Смольскага *Majesty & Passion* засланяе ўсе напісаныя ім да таго часу працы. У запісе альбома ўзялі ўдзел вядомыя заходнія музыкі. На *Majesty & Passion* Смольскі пераносіць музыку Іагана Себасцьяна Баха ў цяперашні час, ажыўляе тварэнні кампазітара новым дзіўным гучаннем, аранжыроўкамі, пры гэтым не змяняючы нот арыгінала. Сучасныя версіі класічных твораў Баха былі запісаныя з сімфанічным аркестрам у Мінску.

У 2001 годзе песня Віктара Смольскага «Straight To Hell», напісаная для альбома RAGE *Welcome To The Other Side*, была выкарыстана ў якасці саўндтрэка да камедыйнага фільма пад назвай «Der Schuh des Manitu» («Макасіны Маніту»), які на сённяшні дзень прызнаны самым паспяховым нямецкім фільмам у нацыянальным кінапракаце. У 2004 годзе тая ж песня была зноў выкарыстана для іншага фільма пад назвай «Traumschiff Surprise» рэжысёра М. Б. Хербіга (Michael Bully Herbig).

Наступныя рэлізы з RAGE — *Unity* і *Soundchaser* — былі сустрэтыя з аднолькавым энтузіязмам з боку прэсы і прыхільнікаў, як і канцэртныя турнэ, якія ператварыліся ў сапраўдныя трыўмфальныя маршы.

У 2004 годзе RAGE адзначылі свой 20-гадовы юбілей выхадам DVD/CD *From The Cradle To The Stage*, якія змяшчаюць дакументальныя відэа пра жыццё RAGE. Альбом *Speak Of The Dead,* выпушчаны ў 2006 годзе, таксама атрымаў выдатныя водгукі ў міжнароднай прэсе. За ім рушыла працяглае Еўрапейскае турнэ, быў запісаны канцэрт у Санкт-Пецярбургу для канцэртнага DVD пад назвай *Full Moon In St.Petersburg*.

Разам з адным з самых паспяховых расійскіх метал-гуртоў КИПЕЛОВ (экс-АРИЯ) Віктар Смольскі запісаў кампакт-дыск *«Реки Времен»* у якасці запрошанага музыкі, сыграў шмат канцэртаў у Расіі, Украіне, Беларусі і Ізраілі. Гэтыя канцэрты былі запісаны і выпушчаны ў якасці канцэртнага DVD у канцы 2006 года. Таксама Віктар выканаў галоўную ролю ў кліпе гурта КИПЕЛОВ на песню «Я здесь».

Віктар Смольскі таксама працуе ў якасці прадзюсара для такіх лэйблаў, як BMG, GUN Records, Drakkar/Classic, Ariola і Nuclear Blast.

Вялікім гонарам для Віктара стала запрашэнне папрацаваць над стварэннем зборнага альбома, прымеркаванага да 20-годдзя лэйбла Nuclear Blast. Віктар напісаў усе 10 песень для рэліза, запісаў партыі ўсіх гітар, клавішных, басу. У запісе альбома прынялі ўдзел такія вядомыя рок-спевакі, як Піві Вагнер (Rage), Хансі Кёрш (Blind Guardian), Эндзі Дэрыс (Helloween), Тобіас Замэт (Edguy), Тар’я Турунен (Ex-Nightwish) і іншыя выканаўцы. Юбілейны альбом *Into The Light* быў выпушчаны вясной 2007 года.

У 2007 годзе Віктар Смольскі адкрыў сваю музычную школу UNITY. Ён з’яўляецца ўдзельнікам міжнародных майстар-класаў і музычных выстаў і прадстаўляе вядомыя маркі Yamaha і ENGL.

У 2007 годзе RAGE сумесна з LINGUA MORTIS ORCHESTRA выступілі ў Расіі, Украіне, на фестывалях Masters Of Rock у Чэхіі і Wacken Open Air у Германіі. Выступ на Wacken Open Air быў запісаны на відэа і выпушчаны ў якасці бонуснага DVD на альбоме *Carved In Stone* лэйблам Nuclear Blast у 2008 годзе. Таксама гэтае шоў з сімфанічным аркестрам было паспяхова прадстаўлена на тэлевізійных каналах Premiere і WDR.

У 2008 годзе Віктар вярнуўся ў гурт MIND ODYSSEY, з якім выдаў альбом *Best Of*. У 2009 годзе MIND ODYSSEY падпісалі кантракт з Napalm Records для выпуску новага альбома *Time To Change It* і перавыдання папярэдніх дыскаў.

У 2009 годзе Віктар выпусціў свой першы навучальны DVD *«Школа металу» («School Of Metal»).* DVD быў прадстаўлены вясной на музычным кірмашы ў Франкфурце-на-Майне.

У 2010 годзе RAGE выпусцілі свой новы альбом *Strings To A Web*, які меў сапраўдны поспех на музычным рынку (3 тыдні ў Media Control Charts — № 27). У якасці бонуснага матэрыялу на дыску запісаны выступ з Masters Of Rock і Wacken Open Air. На працягу 18 месяцаў трое музыкаў адыгралі каля 70 канцэртаў больш чым у 20 краінах па ўсім свеце. У тым жа годзе музыкі прынялі ўдзел у круізе ЗША — Мексіка 70 000 Tons Of Metal і фестывалі Rock Hard у якасці хэдлайнераў разам з LINGUA MORTIS ORCHESTRA.

Наступны альбом  трыа RAGE *21* заняў у нямецкіх чартах 27-е месца, у Швейцарыі — 52-е, у Аўстрыі — 62-е, у Японіі альбом трапіў на 81 месца. Гэта найвышэйшае дасягненне ў гісторыі RAGE.

У пачатку 2013 года RAGE і LINGUA MORTIS ORCHESTRA зноў былі запрошаны на фестываль 70 000 Tons Of Metal. Гэта незвычайнае музычнае свята было знята для некалькіх тэлеканалаў.

2 жніўня 2013 года Nuclear Blast выпусцілі новы альбом LINGUA MORTIS ORCHESTRA пад назвай *LMO*. Увесь альбом напісаў Віктар Смольскі, за выключэннем кампазіцый «The Devil’s Bride» і «Eye For An Eye», якія ён напісаў разам з Піві Вагнерам. Віктар працаваў з двума аркестрамі — з Іспаніі і Беларусі, у выніку чаго колькасць удзельнікаў гэтага манументальнага праекта перавысіла 100 чалавек.

З 2013 года RAGE і LINGUA MORTIS ORCHESTRA сталі двума асобнымі калектывамі.

У 2014 годзе RAGE адзначылі свой 30-гадовы юбілей выпускам альбома *The Sounchaser Archives* і сусветным турнэ, часткай якога былі і канцэрты ў Беларусі і Расіі.

У верасні 2014 года пабачыла свет нямецкая версія кнігі «Віктар Смольскі: проста ў пекла ці ў рай» («Straight To Hell Or To Paradise»), напісаная журналістам Аксэлем Вербахам. У кнізе Смольскі раскрывае малавядомыя аспекты біяграфіі, распавядае пра свет класічнай і метал-музыкі і абаяльнасць аўтаспорту. Таксама ў ёй прадстаўлены інтэрв’ю з калегамі Віктара па музычнай індустрыі і сцэне. У кнізе змешчаны гітарныя ноты вядомых і любімых кампазіцый, напісаных Віктарам, а таксама каля 200 фотаздымкаў з жыцця маэстра. У студзені 2015 года электронная версія кнігі «Віктар Смольскі: проста ў пекла ці ў рай» стала даступная на Amazon.com.

У 2015 годзе пасля 15 фантастычных гадоў, запісу 10 альбомаў і мноства канцэртных выступленняў Віктар Смольскі вырашыў пакінуць гурт RAGE і засяродзіцца на новых музычных задачах.

На Франкфурцкім музычным кірмашы 2015 года Віктар прадставіў свой новы гурт пад назвай ALMANAC.

ALMANAC з’яўляецца працягам канцэпцыі, якую Віктар пачаў яшчэ ў 2013 годзе з LINGUA MORTIS ORCHESTRA. Добра вядомыя асобы LMO узялі ўдзел у запісе дэбютнага альбома гурта ALMANAC: вакалістка Жанэт Марчэўка, сімфанічны аркестр з Барселоны Orquestra Barcelona Filharmonia і Энрыке Гарсія на клавішных. Таксама да гурта далучыліся два выдатныя спевакі: Эндзі Б. Франк (BRAINSTORM) і Дэвід Рыдман (PINK CREAM 69). Завяршылі склад гурта Майкл Колар на барабанах і Армін Алік на бас-гітары.

Новы гурт ALMANAC падпісаў кантракт з вядучым сусветным лэйблам Nuclear Blast, які спецыялізуецца на стылі Хэві-метал.

Дэбютны альбом *Tsar*, які пабачыў свет 18 сакавіка 2016 года, дасягнуў у чартах Германіі і Швейцарыі вельмі высокіх пазіцый і быў намінаваны на Metal Hammer Awards 2016 года як «Лепшы дэбют у свеце».

## Дыскаграфія 
*1993 — Inspector — *Russian Prayer*
*1996 — Victor Smolski — *Destiny* — EP
*1998 — Mind Odyssey — *Nailed To The Shade*
*1999 — Mind Odyssey — *Signs*
*1999 — Rage — *Ghosts*
*2000 — Victor Smolski — *The Heretic*
*2001 — Rage — *Welcome To The Other Side*
*2002  — Rage — *Unity*
*2003  — Rage — *Soundchaser*
*2004  — Rage — *From The Cradle To The Stage*
*2004 — Victor Smolski — *Majesty & Passion*
*2005 — Kipelov — *Rivers of Time*
*2006 — Rage — *Speak Of The Dead*
*2006 — Victor Smolski — *2 in 1* (Re-Release)
*2006 — Kipelov — *Live in Moskow* — (DVD)
*2007 — Rage — *Full Moon in St. Petersburg* (DVD / CD)
*2007 — Nuclear Blast Allstars — *Into The Light*
*2008 — Rage — *Carved In Stone* (CD / DVD-Live at Wacken)
*2008 — Mind Odyssey — *Best Of*
*2009 — Rage — *Gib Dich Nie Auf* — EP
*2009 — Mind Odyssey — *Time To Change It*
*2009 — Mind Odyssey — *Nailed To The Shade* (Re-Release)
*2009 — Mind Odyssey — *Signs* (Re-Release)
*2009 — Victor Smolski — *School Of Metal* — (DVD)
*2010 — Rage — *Strings To A Web* (CD / DVD — Live at Wacken)
*2012 — Rage — *21*
*2013 — Lingua Mortis Orchestra — *LMO*
*2013 — Victor Smolski — *Two Orchestral Symphonies* (Re-Release)
*2014 — Rage — *The Soundchaser Archives* (CD / DVD-Live at Masters Of Rock)
*2014 — Victor Smolski — *«Straight To Hell Or To Paradise»* (Book)
*2016 — Almanac — *Tsar*

**Праца ў якасці прадзюсара**
* З 1999 па 2014: *10 альбомаў Rage*
* 3 сольныя альбомы: *Destiny, The Heretic, Majesty & Passion*
* Альбомы для рок і метал-гуртоў (Mind Odyssey, Seven і г.д.)
* 2007 — усе зоркі Nuclear Blast — *Into The Light*: Andy Deris (Helloween), Hansi Kürsch (Blind Guardian), Tobias Sammet (Avantasia, Edguy), Tony Kakko (Sonata Arctica), Oddleif Stensland (Communic), Mats Leven (ex-Therion), Marco Hietala (Nightwish), Schmier (Destruction), Tarja Turunen (Tarja, ex-Nightwish)
* 2013 — Lingua Mortis Orchestra — *LMO*
* 2016 — Almanac — *Tsar*

## Спартыўныя дасягненні 
На працягу многіх гадоў Віктар Смольскі выступаў у складзе розных гоначных каманд і дасягнуў значных поспехаў у аўтамабільным спорце.

*2016: перамога ў класе ў 24-гадзіннай шашэйна-кальцавой гонцы «24 гадзіны Нюрбургрынга»
*2014: 2 перамогі ў класе на гонках Cup & Touring Car Trophy, 2 перамогі ў класе ў серыі RCN, перамога ў класе і ў агульным заліку ў гонках па слалому
*2013: перамога ў класе ў серыі VLN
*2012: 2 перамогі ў класе ў серыі VLN, перамога ў класе ў ралі, перамога ў намінацыі «Drift King of the Day» на спаборніцтвах па дрыфце
*2011: перамога ў класе ў серыі VLN
*2010: перамога ў класе і 2-е месца ў агульным заліку серыі RCN; 2-я і 3-я пазіцыі ў серыі VLN
*2009: 2 перамогі ў групе і 3 перамогі ў класе ў серыі RCN, перамога ў класе ў серыі VLN, 2 месца на спаборніцтвах па дрыфце
*2008: 3 месца ў класе на 24-гадзіннай гонцы, 2 месца ў гонках Youngtimer Trophy, перамога ў класе ў серыі VLN
*2007: 2 перамогі ў класе ў серыі VLN
*2006: 3 месца ў класе ў серыі VLN
*2005: 3 месца ў класе ў серыі RCN
*2004: 2 і 3 месца ў класе ў серыі RCN
*З 1995 года: дзевяць разоў удзельнічаў у штогадовым аўта-марафоне «24 гадзіны Нюрбургрынга», гонках NASCAR (ЗША), гонках «Формула Форд» (Вялікабрытанія), RTCC (Чэмпіянат Расіі па аўтамабільных кальцавых гонках), у нацыянальных ралі.

## Літаратура 
* 

## Спасылкі 
* 
* Афіцыйная старонка Віктара Смольскага на Facebook
* Афіцыйны сайт гурта ALMANAC

Катэгорыя:Музыканты Беларусі
Катэгорыя:Кампазітары Беларусі
Катэгорыя:Гітарысты Беларусі